b'\n_START_ARTICLE_\nK\xd1\x83\xd0\xba\xd0\xbb\xd0\xb0\n_START_SECTION_\nGlasba\n_START_PARAGRAPH_\nNa glasbeno sceno je pri\xc5\xa1la leta 2009 z glasbeno skupino Napravi mi dete, v kateri je bila glavna pevka, poleg nje pa so bile \xc4\x8dlanice v \xc4\x8dasu razpada skupine tudi Etian Nedi\xc4\x87, Jelena Rusjan in Neja Tom\xc5\xa1i\xc4\x8d. Ta glasbeni projekt so kasneje, leta 2016, pretvorile v projekt \xd0\x9a\xd0\xa3\xd0\x9a\xd0\x9b\xd0\x90. Pod imenom Napravi mi dete so bile izdane pesmi "Mitraljez" (2014), "Palma" in "Zvezdana" (2015) ter "Napoleon"  (2016)._NEWLINE_Besedila pesmi so ve\xc4\x8dinoma v srbskem jeziku. Glasba je po zvoku elektronska, pri \xc4\x8demer navdih avtorica \xc4\x8drpa iz izvajalk, kot so FKA Twigs, Beyonc\xc3\xa9, M.I.A., Sevdaliza in Bj\xc3\xb6rk, pa tudi iz etno in ljudske glasbe raznih slovanskih narodov ter srbske pop glasbe iz \xc4\x8dasa Milo\xc5\xa1evi\xc4\x87a. Umetnica sama edinstvenemu spoju \xc5\xbeanrov pravi "slavic gangsta geisha pop"._NEWLINE_V za\xc4\x8detku januarja 2019 je izdala svoj debitantski glasbeni album z naslovom Katarina. S strani Mladine in Radia \xc5\xa0tudent je bil ocenjen pozitivno.\n_START_SECTION_\nRe\xc5\xbeija\n_START_PARAGRAPH_\nKatarina Re\xc5\xa1ek se ukvarja tudi z re\xc5\xbeijo. Na Akademiji za re\xc5\xbeijo, gledali\xc5\xa1\xc4\x8de in film je kon\xc4\x8dala \xc5\xa1tudij filmske in TV re\xc5\xbeije._NEWLINE_Re\xc5\xbeirala je vse lastne videospote ter videospote projekta Napravi mi dete, poleg tega pa med drugimi \xc5\xa1e videospote za pesmi "Meduze" in "Anakonda" kamni\xc5\xa1ke hip-hop skupine Matter in videopota za pesem "Among the Lull" indie electronic projekta YGT (takrat imenovan Your Gay Thoughts) ter za pesem "Umru zate" novome\xc5\xa1ke indie rock skupine MRFY.'